Kontrolná správa o plnení
Programu starostlivosti o Pieninský národný park do roku 2008
za obdobie 1999 – 2002

	S cieľom zabezpečenia účinnejšej a systematickej starostlivosti o územie Pieninského národného parku (ďalej len PIENAP) a jeho ochranného pásma bol v roku 1998 vypracovaný Program starostlivosti o Pieninský národný park do roku 2008 (ďalej len „Program starostlivosti“), ktorý bol schválený  uznesením vlády SR č. 458 zo dňa 7. 7. 1998. Program starostlivosti určuje strategické ciele starostlivosti o územie národného parku, vrátane jeho ochranného pásma diferencovane podľa jednotlivých zložiek životného prostredia. V nadväznosti na jednotlivé ekologicko-funkčné priestory (ďalej len EFP) obsahuje zásady a regulatívy využívania územia vo vzťahu k jednotlivým odvetviam ľudskej činnosti. Tento dokument patrí k základným dokumentom ochrany prírody a krajiny, ktorým sa riadi Správa PIENAP (ďalej len S-PIENAP) a od ktorého sa každoročne odvodzujú jej plány hlavných úloh.
	V 5. kapitole Programu starostlivosti „Návrh opatrení na zabezpečenie Programu starostlivosti o Pieninský národný park do roku 2008“ bolo adresne a termínovane určených 68 úloh na zabezpečenie realizácie programu v rámci týchto skupín:

Skupina | Počet úloh
1. Starostlivosť o ovzdušie | 3
2. Starostlivosť o pôdu a reliéf | 3
3. Starostlivosť o vodstvo, vodné a mokraďné ekosystémy | 9
4. Starostlivosť o lesy | 4
5. Starostlivosť o rastlinstvo | 6
6. Starostlivosť o živočíšstvo | 6
7. Starostlivosť o prostredie a krajinu | 14
8. Informačný systém a monitoring | 5
9. Vedecko-výskumná činnosť | 2
10. Environmentálna výchova a propagačná činnosť | 9
11. Dobudovanie S-PIENAP | 4
12. Medzinárodná spolupráca | 3
Spolu | 68 úloh

V kapitole 6.2. Programu starostlivosti sa uvádza kvantifikácia nákladov na jeho realizáciu v období rokov 1999 – 2008 a špecifikácia predpokladaných nákladov na plnenie jednotlivých úloh v celkovej výške 106 960 000.- Sk, upravené na 101 960 000,- Sk (136. rokovaním vlády SR 10.1.2001 po zrušení úloh pre MK SR).
	V uznesení vlády SR č. 458/1998 v bode B.1 je uložené ministrovi životného prostredia, ministrovi pôdohospodárstva, ministrovi hospodárstva, ministrovi vnútra, ministrovi kultúry, ministrovi financií „zabezpečiť realizáciu opatrení Programu starostlivosti o Pieninský národný park do roku 2008 uvedených v bode 5. materiálu vo väzbe na pridelené účelovo viazané finančné prostriedky zo štátneho rozpočtu (ŠR) na jednotlivé roky do rozpočtových kapitol rezortov.“ Na 136. rokovaní vlády SR 10.1.2001 bol prerokovaný  Návrh na zmenu uznesenia vlády SR č. 458 zo 7. júla 1998 k návrhu Programu starostlivosti o Pieninský národný park do roku 2008, ktorý predložil minister kultúry. Vláda po prerokovaní tohto materiálu zrušila  úlohu pre ministra kultúry v bode B. 1.
	V prílohe kontrolnej správy prikladáme tabuľkové vyhodnotenie plnenia Programu starostlivosti o Pieninský národný park do roku 2008 za obdobie 1998 – 2002. K 31.12.2001 je stav plnenia úloh nasledovný:

Stav plnenia úloh

Počet

Predpokladané náklady v tis. Sk

Skutočné náklady
v tis. Sk

Úlohy splnené | 4 | 4 720 | 300
Úlohy rozpracované | 49 | 34 740 | 7 902
Úlohy nesplnené, resp. doteraz nerealizované | 15 | 62 500 | 100
Spolu | 68 | 97 240 | 8 302
	
Z celkového hodnotenia vyplýva, že z predpokladaných finančných prostriedkov 101 960 000,- Sk sa vynaložilo na realizáciu úloh 8 302 000,- Sk, čo je po zaokrúhlení 8,14 %. Hlavným dôvodom nesplnenia úloh bol nedostatok finančných prostriedkov a personálna nevybavenosť pracoviska S-PIENAP. V súčasnosti pracuje na S-PIENAP 5 ľudí. Nakoľko realizácia doteraz nesplnených úloh je potrebná  a aktuálna, vyžaduje sa upraviť termíny plnenia uvedené v tabuľke č. 3 tohto materiálu.
Čísla jednotlivých úloh uvedené v príslušnom stĺpci tabuľky (číslo úlohy) zodpovedajú číslovaniu použitému v 5. časti Programu starostlivosti „Návrh opatrení na zabezpečenie Programu starostlivosti o Pieninský národný park do roku 2008“.
Prehľad rozpočtu S-PIENAP za uplynulých 5 rokov:

Rok | Rozpočet v tis. Sk | Poznámka
1998 | 1 168 | prevádzkové a mzdové náklady
1999 | 1 274 | prevádzkové a mzdové náklady
2000 | 526 | len náklady na prevádzku

2001

600
8
72

náklady na prevádzku
ČMS Biota
Akčný plán biodiverzity pre implementáciu Národnej stratégie ochrany biodiverzity na Slovensku pre roky 1998 – 2010 (schválený uznesením vlády SR č. 515 zo 4.8.1998)

2002 | 1 000 | len náklady na prevádzku

	S-PIENAP je súčasťou Štátnej ochrany prírody Slovenskej republiky (ďalej len ŠOP SR) so sídlom v Banskej Bystrici, ktorá je odbornou organizáciou Ministerstva životného prostredia SR (ďalej len MŽP SR). V období 1996 – 2000 bola S-PIENAP organizačne začlenená pod Správu národných parkov Slovenskej republiky. S-PIENAP so sídlom v Červenom Kláštore je rozpočtovou organizáciou a vzhľadom na to, že nevykonáva žiadnu hospodársku činnosť, zabezpečovanie úloh je hradené v plnom rozsahu zo štátneho rozpočtu.
	S-PIENAP pri doterajšom personálnom vybavení a technickom zabezpečení nemá predpoklady plnohodnotne zabezpečovať úlohy vyplývajúce z Programu starostlivosti. Z týchto personálnych a finančných dôvodov sa žiada o presun termínov úloh, ktoré sú popísané a navrhované v tabuľke č. 3 materiálu spolu s odôvodnením neplnenia.